Villy Søvndal (SF), 2005-01-13:
Det forslag, vi behandler, er et forslag fra den nuværende regering om at åbne endnu mere op for privatisering på ældreområdet.
Det er jo kendt, at det er en mærkesag for regeringen.
Jeg skal vende tilbage til, at det sådan set er forståeligt nok.
Det er næppe derfor heller ikke nogen overraskelse, at SF ikke kan støtte forslaget.
Dansk Folkeparti har de samme problemer, og de er også selvskabte.
Det ene problem er, at man lovede, at nu skulle hjemmehjælpen forbedres.
Det blev sagt meget højt, og statsministeren så ikke ud til at have noget imod at lade sig filme, når han sagde det højt.
Ingen var i tvivl om, at den her regerings centrale valgløfte var at forbedre ældreområdet.
Hvad er der så sket?
Uanset om vi tager Danmarks Statistik, om vi tager Ankestyrelsens undersøgelse, eller om vi tager Kommunernes Landsforenings indberetning, så er tallet præcis det samme, nemlig at den målte hjemmehjælp hos den enkelte falder, at antallet af hjemmehjælpstimer i forhold til udviklingen i ældrebefolkningen falder.
Der er tre samstemmende undersøgelser, der siger præcis det samme.
Monday, February 14, 2005 12:41 PM
Derfor synes jeg, at det næsten er imponerende at se ordførerne og også ministeren på et tidspunkt benægte de her tal.
Selv en hærdet kriminel ville stillet over for så meget bevismateriale krybe sammen og tilstå og sige: Jeg overgiver mig, jeg tilstår, at I har fanget mig, I har argumenterne i orden.
Det gør regeringen ikke, og jeg overvejer nogle gange, om det er klogt af regeringen, for det er jo ikke kun alle de centrale tal, der siger det samme.
Hvis man bevæger sig rundt i landet i det virkelige liv, vil man møde folk fra kommunerne, der fortæller det samme, nemlig at de har skåret ned på hjemmehjælpen.
Derfor er mit gode råd til regeringen og Dansk Folkeparti, hvis de vil have nogen chance i den kommende valgkamp, at prøve at krybe til korset og bekende, at tallene selvfølgelig er rigtige, og sige: Vi har skåret i hjemmehjælpen; vi har ikke gjort det, fordi vi ikke ønsker de gamle det godt, men fordi skattestoppet og udgiftsstoppet var vigtigere for os, end at de ældre fik deres hjemmehjælp.
Det er til at forstå, det tror jeg også at man kan forstå udeomkring i landet.
Det er altså det ene problem.
Regeringens centrale løfte var bedre bedre hjemmehjælp, men virkeligheden er den stik modsatte.
Det andet hovedproblem er, at minuttyranniet er voksende.
Det var en central ting for statsministeren op til sidste valgkamp, at det skulle der gøres op med.
Jeg kan bare konstatere, at det vokser, og hver gang, man laver udbudsmateriale, hvor man er nødt til at opgøre ydelser meget præcist for at kunne måle dem, er man med til at fremme det her minuttyranni.
Det er jo derfor, at der nu er et ønske fra Kommunernes Landsforening om at gøre op med minuttyranniet, om at få større fleksibilitet ind i hjemmeplejen, fordi det er nået et punkt, hvor det i sig selv er et problem.
Det tredje problem, regeringen står med, er, at bureaukratiet er voksende.
Der har været megen diskussion om andelen af de 500 mio. kr., der gik til bureaukrati.
Venstres ordfører var så flink selv at pege på Østeuropa, at der også der som bekendt florerede et bureaukrati, og det synes jeg på den måde var en passende sammenligning.
Så er der nogle, der har sagt, at det her forslag skulle rydde op i bureaukratiet.
Jeg vil bede ordførerne om at slå op i lovforslaget, hvor der er en oversigt i tabelform over lovforslagets konsekvenser.
Den anden række hedder »Administrative konsekvenser for stat, amt og kommuner«, der står: »Ingen«.
Så er der en kolonne med de positive konsekvenser/mindre udgifter.
Her står der: Ingen negative konsekvenser, ingen merudgifter.
Det er et forslag, der ifølge regeringen ikke har en eneste konsekvens i forhold til det administrative.
Så skal der altså en vis frækhed til, at ordførerne går op og siger, at det har en dramatisk konsekvens for bureaukratiet.
I lovforslaget står der det stik modsatte.
Enhver kan slå efter!
Vi synes, at der er nogle ældre, der har fortjent en bedre alderdom.
Det gør man ved at sikre en tilstrækkelig hjemmehjælp.
Jeg er helt enig med de ordførere, der har sagt, at det, man ønsker de fleste steder, ikke er nye hjemmehjælpere, men man ønsker hende, man har, lidt mere, fordi det faktisk fungerer rigtig godt.
Derfor har vi tidligere lavet forslag om minimumsgrænser for hjemmehjælp, så man ikke kan komme af sted med det, vi ser i en del kommuner i øjeblikket: at man reducerer f.eks. rengøringshjælpen til hver tredje uge.
Det klares ikke ved mystifistiske forslag om privatisering osv., det klares ved at gå til biddet og sikre nogle minimumsbestemmelser på hjemmehjælpsområdet.